amanoisuno/poet huggingface dataset:
魏子介然甲戌中春不遠數百里訪予寂寞之濱予方厄窮適此久旱市無魚肉園乏佳蔬介然處之宴然眷眷不忍捨去予與介然别久介然氣貌議論益超然孟夏既望慨然請辭欲歸築室讀未見之書科舉之文不足學走筆作長句送行且勉使力學志其遠且大者仍用喜雨詩韻 李光
愛君凛凛有英風，刮目相看爲改容。榻解久懸延孺子，樓登百尺卧元龍。貨因縷積成良賈，學務深耕鄙惰農。已約三冬重過我，盡攜書史日相從。
人日偶得酒果因與客飲成鄙句并紀海外風物之異 李光
燕歸茅屋草芊綿，節物方驚海外偏。風掃落花春寂寂，雨添幽澗水涓涓。臘醅每謝鄰邦餽，北果來從賈客船。勝日漫逢聊一笑，白頭那問歲時遷。
二月三日作真率會遊載酒堂呈坐客  其一 李光
郊外初聞黄栗留，仲春風物漸和柔。殺雞炊黍成真率，挈榼攜棋得勝遊。聊欲勸君終日醉，未須悲我十年流。朝來已換輕衫窄，酒盡何妨典破裘。
二月三日作真率會遊載酒堂呈坐客  其二 李光
路接蓬瀛日景遲，塵心消盡忘歸期。雨餘荒草侵三徑，風起微瀾皺一池。晚色遠涵殘照外，春光欲近禁烟時。黄鸝不肯簷間語，隔葉相呼過别枝。
二月九日北園小集烹茗奕棋抵暮坐客及予皆霑醉無志一時之勝者今晨枕上偶成鄙句寫呈逢時使君并坐客 李光
勝日邀朋醉北園，森森喬木欲參天。更無粉色汙尊俎，只有琴聲敵管絃。臘酒旋開浮綠蟻，春芽初破瀹新泉。欲修禊事清明近，曲水流觴擬晉賢。
七月既望雨後對月招鄰人夜飲不至獨酌成詩一首以寫一時之景 李光
虹斂江空正寂寥，苦無燈火夜蕭蕭。暮潮和雨歸滄海，華月穿雲上碧霄。沙路微行塵不到，柴門深閉客難招。一杯黎酒還成醉，羈枕時聞犬度橋。
秋夜有懷 李光
金爐未冷旋添香，風静雲開月到廊。何處獨吹西塞曲，無人同醉北窗涼。鱗鴻路隔書難寄，鼓角聲遲夜漸長。明日欲尋真率約，濁醪時許過鄰牆。
海南氣候與中州異羣花皆早發至春時已盡獨荷花自三四月開至窮臘與梅菊相接雖花頭小而香色可愛頃歲蘇端明謫居此郡嘗和淵明詩其略云城南有荒池瑣細誰復採幽姿小芙蕖香色獨未改即此池也今五十餘年池益增廣臨川陳使君復結屋其上名賓燕堂今夏得雨遲七月末花方盛開因成此詩約勝日爲採蓮之集云 李光
秋來雨足溢方塘，華屋臨流四面涼。風颭圓荷翻翠蓋，水涵芳蘂艶紅粧。淡煙難掩天真色，薄日時烘自在香。詩老未須譏瑣細，解陪梅菊到冰霜。
昨晚約逢時使君今日食後過賓燕瀹茗觀蓮今日雨忽作因記東坡遊西湖遇雨詩云湖光瀲灔晴方好山色空濛雨亦奇之句作雨中觀蓮詩戲呈并示同行諸君 李光
城南方沼盡栽蓮，得雨花開晚更妍。自有清芬來襲袂，不須紅粉笑當筵。彤霞暈臉深還淺，碧蓋跳珠碎復圓。更擬中秋陪燕賞，月娥休妬水中仙。
移具訪逢時堅白堂 李光
已許攜壺就綺羅，却因風雨斷經過。不辭美酒十分勸，欲聽佳人一曲歌。掌上要觀摩勒果，池中難借右軍鵝。使君獨醒空回去，被冷燈青客奈何。
庚午重九予以憂患經此節物亦強舉杯復同坐客步至陳氏水閣率爾成韻 李光
累歲嚴亭會衆賓，今年九日未全貧。樽中有酒須招客，籬外無花免笑人。竹杖芒鞋行自慣，風軒水閣坐來頻。鬢邊強把茱萸插，萬里誰嗟老病身。
辛未歲旦用蘇子由韻成兩詩寄諸子姪  其一 李光
朋遊族黨死生分，老壽今居第二人。松竹飽經炎海瘴，柳梅空想越溪春。身行九折心無轉，息住三田氣自新。白晝漸長窗日暖，始知羲馭解停輪。
辛未歲旦用蘇子由韻成兩詩寄諸子姪  其二 李光
頻把光陰惜寸分，十年閲盡世中人。衰容暗換圖中象，和氣潛回海底春。香裊金爐沉水暖，茶烹石鼎乳泉新。丹元息息添真火，肯使空花翳五輪。
吳德永遠寄乾栗五百顆荷其厚意戲作長句謝之 李光
海山深處住多年，容貌雖衰齒尚堅。長使玉泉歸絳闕，毎留真火暖丹田。感君特地貽乾栗，知我猶能咬石蓮。土物欲尋香翠報，近來行市正增錢。
四月望夜郡寮悉赴盛集羊荆華林伯壽伯安相繼見過同登涌月閣待月成拙詩并呈常往來諸友 李光
杖藜欲往歎塗窮，賴有林廬寓此翁。日暮凭欄看涌月，夜涼開牖濯清風。浮沉直擬羣鷗鷺，冷暖安能效燕鴻。獨酌城南二三子，攜棋挈榼笑言同。
羊荆華敞小軒面叢竹予以細香名之蓋用杜子美風吹細細香之句因賦此詩 李光
負郭林廬带草堂，小亭軒敞對修篁。祖師但指青青色，詩老能聞細細香。風過戶庭常掩冉，雨餘衾枕自清涼。幽蘭茉莉徒芬郁，氣味不如君久長。
昌化雖窮寂今歲偶諸處寄酒東船至得北果又老庖自海康來人日與客飲邂逅成醉座中賦此 李光
去年人日醉陳園，竹外風流洗瘴烟。花落野桃春寂寂，潮回南浦水涓涓。臘醅每謝鄰邦使，北果常随賈客船。佳節漫逢聊一笑，老庖能鱠海鱸鮮。
悼程伯宇尚書  其一 李光
目斷佳城戶一扃，名山千古返英靈。郡祠空復存圖像，朝路無由認履聲。大節已書班氏筆，豐碑應勒退之銘。文章不朽傳賢嗣，收拾何勞假六丁。
悼程伯宇尚書  其二 李光
壯節滋培雨露深，褎然文采冠儒林。恩霑二族全純孝，忠貫三朝秉一心。墓木未懸吳札劍，斷弦誰續伯牙琴。傷情故篋存遺帖，灑淚行間自不禁。
八月一日詣新學瞻禮廟像退與客徜徉訪尋幽勝所至清談瀹茗晚至陳氏園亭酌乳泉而歸一時清集無愧前人主簿趙元弼乃有厄陳之歎形於篇詠因次其韻兼呈諸友 李光
郊居多與泮宫鄰，回首清游迹已陳。曳杖入門瞻廟像，穿林度壑訪幽人。遠稽鄒魯衣冠古，近揖江山氣象新。飲水飯蔬真樂趣，始知席上有儒珍。
元弼主簿喜飲而吝於開閣又累輸棋不償同僚頗以爲言八月朔出郊乃有戹陳之歎因再次其韻 李光
飛蓋追随訪隱淪，坐中佳客有荀陳。貪盃且可偷鄰甕，愛竹何須問主人。雨後已看山色爽，雲頭漸喜月華新。烹羊載酒邀同社，冷落盃盤笑集珍。
郡學落成之初八月二十二日陪郡守同來仍榜郡學二字遒勁結密觀者興歎是日燕郡僚并學職郡守謂予本起諸生俾預燕集因成鄙句呈逢時坐客 李光
氣清天朗屬中秋，黌舍初成燕魯侯。依舊規模環璧水，斬新牌牓燦銀鈎。青衿士子欣榮遇，白髪迂儒預勝遊。尼父道行千載後，坐令南海變東周。
海外自去冬不雨至今農圃俱病郡侯率僚友爲民祈禱二月十八日祭社致齋是日雨作喜而成詩呈逢時使君 李光
随車甘雨應精祈，樂歲豊年喜有期。草色青青連粟壠，竹聲細細想荷池。欣逢山路花開日，正值田家酒熟時。凖擬明朝風日好，野桃應有未開枝。
靈真道人久無詩來用協甫韻并前篇寄之且拉爾耳翁同賦 李光
道人何處是生涯，山遶孤村水繞家。鬢裏雪霜全掃白，胸中梨棗旋開花。已乘綠景功初就，更服黄精善莫加。若向静中生妄想，還如炎地走冰車。
林庭植雖已受代勉爲感思之行交印後即浩然歸隱徜徉里巷間以棋自娛樂哉未易得也因成拙句贈行 李光
歷徧昌江守令權，却回小邑作神仙。宦游未遂心先淡，歸槖雖空意愈堅。濁酒三杯須滿酌，枯棋一局要爭先。閑居自得閑中趣，更活人間七十年。
吏隱堂 李光
海邦地僻少迎將，心逸身閑白晝長。賸欲哦詩追沈謝，不求名迹擬龔黄。旋移松石成雲壑，時引笙簫入醉鄉。吏散簾垂公事畢，清風一榻傲羲皇。
拙詩奉送厚之權郡還闕 李光
天衢未擬縱驊騮，南顧聊寛聖主憂。民頌永傳儋耳國，家聲夙著虎頭州。簿書脱屣歸華貫，翰墨收功入勝流。去去願將民疾苦，盡攄胸臆副旁求。
獨居自遣一首寄厚之 李光
平生憂道不憂貧，萬里風波一葉身。路滑須憑木上座，天寒那用竹夫人。閑尋獨鶴爲仙友，笑指孤雲作近鄰。北客不勞頻問訊，已拚終老海南濱。
送秦令元發赴吉陽 李光
百里威風已震驚，朱幡夾道聳先聲。耕桑不擾民歸業，香翠無求吏自清。老去方知五馬貴，愁來未覺一杯輕。世情冷暖難開口，懷抱因君得盡傾。
象臺 李光
全家卜築面孱顔，變態煙雲坐卧看。丘壑時應攜妓女，階庭還見産芝蘭。水涵山影千尋碧，路轉松陰十里寒。杖策它年容叩戶，盡驅佳處入毫端。
和雨後對月 李光
載酒人無顧寂寥，秋來門巷更蕭蕭。風驅雨脚收千嶂，雲捲月輪升九霄。松竹此時聊谷隱，巾車指日見弓招。登臨莫作殊鄉念，乘興時尋小石橋。
海外氣候每歲三四月間已如劇暑客有自吉陽至者寓館問漢亭累日且言吉陽氣候晝夜如炊因歎此邦之勝乃知人生無有足時不經熱惱豈知平日之清凉乎故古之達者毎以此對治釋氏云推落大火坑火坑變成池皮鞋和尚以爲即時清凉也蘇公亦云嶺南瘴毒地有此江月寒乃知天壤間何人不清安予謫居嶺海踰十五年見聞習熟不以爲異因作此詩以自慰且以警世之賤丈夫一不快即愁歎怨憤或譏謗怒罵如柳劉之徒蓋未足以語此也 李光
客自東來說吉陽，始知儋耳本清凉。潮聲卷海千峰雨，月色侵門滿地霜。更欲何方尋佛國，此生真欲老蠻鄉。安心守一師吾祖，尚覺人間日月長。
予生世幾八十年交游士友有昧平生而一見氣合者有同鄉並舍而終身情乖者因悟笑曰此釋氏所謂宿緣也知此則可以忘憂惱泯是非免輪迴而脱生死也因作拙句以道其意云 李光
路隔仙凡只一塵，浮生出没轉風輪。宿緣未斷形雖換，異世相逢意自親。圓澤再來尋舊伴，房公一笑悟前身。若將愛見迷真性，萬劫難超未了因。
丙子正月二十三日紀事 李光
風捲陰霾日月明，鯨鯢已戮海波平。姦憸藉手捐奇貨，交友通書免詭名。舊俗衣冠回左衽，新疆兵革偃長城。聖君若用當時將，一洗烟塵宇宙清。
離陽壽縣百餘里遇大風雨溪流漲溢宿修仁境小寺新潔可喜不復有滯留之歎偶成長句老病字畫欹斜輙自笑也仲子孟堅同來 李光
逐客多年住海濱，今朝喜作北鄉人。飄風掃地捲煩暑，驟雨翻空洗瘴塵。境惡乍離賓館陋，眼明欣覩佛祠新。松林竹徑俱幽勝，留滯何庸歎苦辛。
某到郴幾兩月適當重陽而菊猶未開然江山清遠又仙佛所居有足樂者因成鄙句以寫離憂 李光
重陽從古多傷感，逐客南來重歎嗟。鏡裏但驚添白髪，樽前猶未見黄花。求仙頓覺三山近，成佛無令一念差。習氣平生都掃盡，更憑橘水洗塵沙。
郴士爲作暖閣既成是夕雪作喜而成詩 李光
暖閣初成荷北鄰，歡然一笑欲烘春。香煙苒苒縈紆轉，鼻息齁齁出入勻。睡美忽驚天曈曨，夜寒誰怕脚舒伸。老兵來報雪床厚，凖擬明朝共飲醇。
悼程伯宇尚書 李光
人物江東第一流，天衢闊步縱驊騮。彈冠事主俱青紱，握手論交到白頭。照世詞華窺賈馬，致君事業擬伊周。平生自謂孔北海，晚節欲爲陳太丘。危行危言逢有道，一生一死見交遊。自憐罪大無歸日，哭送松門嘆莫由。
次韻奉酬當時參議見贈遊鍾山五詩  其一 李光
二水蒼茫外，千峰杳靄間。傷心金碧地，舉目異河山。
次韻奉酬當時參議見贈遊鍾山五詩  其二 李光
英謀參上幕，爽氣蓋羣雄。憤世仍憂國，都忘酒醆中。
次韻奉酬當時參議見贈遊鍾山五詩  其三 李光
六國衣冠盛，中原氣象存。腰間佩金印，莫忘殺王敦。
次韻奉酬當時參議見贈遊鍾山五詩  其四 李光
雅志希三釡，平生擅一丘。歸尋赤松約，何必更封留。
次韻奉酬當時參議見贈遊鍾山五詩  其五 李光
塞北烟塵息，江南勝氣多。君王總戎旅，來繼大風歌。
跋六無詩卷後 李光
六無信筆成，無令浪流傳。它時達官知，人人願南遷。
脩仁道中微雨峭寒荒山古道間桃花盛開因偶成小詩 李光
古道逢元夕，荒山慘暮烟。桃花雖作意，未是豔陽天。
丁丑歲冬夜發家書二首  其一 李光
一别關山隔，相逢未有期。書來知勿藥，歡喜偶成詩。
丁丑歲冬夜發家書二首  其二 李光
越國今安在，湖邊想舊居。衡陽空有鴈，不寄一行書。
三月六日聞五馬同郡僚出郊勸農  其一 李光
遙聞鼓吹出城闉，露冕褰帷意在民。父老莫疑頻駐馬，使君那顧採桑人。
三月六日聞五馬同郡僚出郊勸農  其二 李光
旋移瑤席盍朋簪，日暮行庖簇柳陰。力勸耕農頒漢詔，應知聖主愛民心。
病中作 李光
一枕昏昏若醉鄉，雲收霧散月臨窗。幽人睡足自驚覺，雲在青天月在床。
池外紅蕉 李光
雨後芭蕉粲曉霞，近如相妬遠如誇。臨池似把菱花照，隔葉深将翠幔遮。
立夏日納凉 李光
茅菴西畔小池東，烏鵲藏身柳影中。沙岸山坡無野店，不知此處有清風。
五月八日雨大作聞守倅遊湖以前日白蓮見寄戲成小詩謝之 李光
守倅風流好事同，笙歌都在雨聲中。似知坐上多狂客，不許佳人酒面紅。
老欽闍黎以政和七年九月十七日夜圓寂趺坐如生道俗歎仰邑丞向仁叔作偈讚悼因次其韻  其一 李光
鍊得金剛一性堅，形如枯木尚凝然。莫疑台嶺慈燈息，薪盡何妨火自傳。
老欽闍黎以政和七年九月十七日夜圓寂趺坐如生道俗歎仰邑丞向仁叔作偈讚悼因次其韻  其二 李光
老人端悟上乘禪，夜壑藏舟已脱然。認得本來無一物，不將三觀浪流傳。
寄天童覺 李光
老竹牖茅簷屋數，間不貪杯酒不遊。山征租納罷秋田，熟未必天童似我。
閑贈趙與檳 李光
歲歲天寒白鶴來，箧中舊藁爲君開。濓伊一脉微如綫，力踐精思漸可回。
竹几 李光
虚滑輕凉任自然，水邊林下最相便。他年若遇青城叟，成壞方知盡屬天。
洞下宗風冷秋初地而近時了覺二老化行淮甸今復盛于閩浙學徒常千餘人予固疑之昨天童訪予于五松山交臂立談之頃疑情頓釋因成偈四句奉呈大衆一笑可也 李光
一條枯木如青蓋，古廟香爐散紫煙。百鳥却銜花作供，恁時方會祖師禪。
雙雁道中 李光
晚潮落盡水涓涓，柳老秧齊過禁煙。十里人家鷄犬静，竹扉斜掩護蠺眠。
送春二首  其一 李光
層樓極目送春回，愁裏匆匆把一杯。更有明年尋舊約，先驅還到北枝梅。
送春二首  其二 李光
羣花落盡柳綿飛，陌上遊人去漸稀。今日江津送春去，明年還向柳梢歸。
友人惠鵝僕方戒殺贈二小詩還之  其一 李光
曉随蘆鴈聚寒汀，只有崇師畫得成。欲付庖人應未忍，憐渠豈是不能鳴。
友人惠鵝僕方戒殺贈二小詩還之  其二 李光
右軍池上動成羣，何事羈棲傍主人。放汝江湖須遠去，莫隨鷄鶩惱比鄰。
留春 李光
紅蕉開盡槿花飛，載酒登臨到落暉。秉燭更期尋勝侣，不教容易放春歸。
白蓮 李光
白色蓮花也自奇，亭亭水面半開時。恰如西子新粧了，未把胭脂污玉肌。
跋胡機宜畫卷 李光
吴山越嶠對横斜，清夢時時到外沙。行過小橋墟落静，定知深處是吾家。
戲成寄介然先輩 李光
鳴鳩隔屋報新晴，小閣幽窗分外明。怪底女僮來滌硯，無人知是和詩成。
政和戊戌孟夏補試文武遣興一首 李光
一簾疏雨鎖牢愁，小閣幽軒得暫留。漫說金甌能破睡，不如玉局解消憂。
新橋 李光
賈客船回泊暮潮，夜凉乘月卧吹簫。兩堤更擬栽垂柳，掩映荆溪罨畫橋。
浯溪 李光
結屋浯溪最上頭，冰輪灔灔水悠悠。夜深燕坐觀心境，月到中天江自流。
自象登舟入武仙縣境有山聳拔四十丈奇秀異常有道人於此昇仙因以得名 李光
青山萬疊俯漣漪，時有幽花掛石衣。百里清溪休蕩槳，要看倒影入窗扉。
陽朔道中兩絕  其一 李光
北客多誇陽朔山，今朝了了見層巒。定知萬壑干巖勝，不似山陰道上看。
陽朔道中兩絕  其二 李光
萬里南行豈偶然，黄粱一枕夢邯郸。初無惠政蘇疲俗，父老休迎舊長官。
覽義叟秋香二首詞情悽惋使人感嘆義叟新有閨房之戚因戲續其韻且知予感念故人不忘之意  其一 李光
小詩清絕與招魂，香霧依然濕鬢雲。一夜狂風都掃盡，鼻端無復嗅餘芬。
覽義叟秋香二首詞情悽惋使人感嘆義叟新有閨房之戚因戲續其韻且知予感念故人不忘之意  其二 李光
冷艶孤芳孰與儔，此花飄盡更非秋。嶺頭賴有寒梅在，接續幽香入品流。
次韻補之藥名十絕  其一 李光
一樽聊對菊花前，獨上危樓晚景天。風外笛聲聞續斷，海桐搖落夜敲磚。
次韻補之藥名十絕  其二 李光
婆娑終日步蓮塘，雲點空青月到廊。病渴長卿初賦就，伏神東壁漏聲長。
次韻補之藥名十絕  其三 李光
平昔雌黄憫聖丘，預知鈎吻卒難收。狼牙狗舌須防已，擬向前湖覓敗舟。
次韻補之藥名十絕  其四 李光
百部披尋手不停，腸留藁本味精英。林泉甘遂高良性，石斛何如五斗輕。
次韻補之藥名十絕  其五 李光
堦前一葉巧隨風，夜半金莖沆瀣濃。白兔西飛如赤箭，烏頭旋復向龍鍾。
次韻補之藥名十絕  其六 李光
面壁潛心學大空，此身無患任飄蓬。草堂自得醍醐味，更訪稽山支遁翁。
次韻補之藥名十絕  其七 李光
山城衢陌厭塵泥，獨掃雲房價不低。早晚天門自開闔，不須鷄舌决明啼。
次韻補之藥名十絕  其八 李光
纔過天社又中秋，江子何時寫我憂。風掃半天河海浄，玄霜着物蛻蟬休。